**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ**

**Центар за образовање наставника и професионално усавршавање**

**ПРОГРАМ ПРЕДАВАЊА ЗА НАСТАВНИКЕ И СТРУЧНЕ САРАДНИКЕ  
ЗАПОСЛЕНЕ У ОБРАЗОВНО-ВАСПИТНИМ УСТАНОВАМА**

Веће Центра за образовање наставника и професионално усавршавање је на седници одржаној 02.03.2016. године, донело одлуку о реализацији отворених предавања намењених наставницима и стручним сарадницима запосленим у образовно-васпитним установама. Предавања ће се одржавати једном месечно током наставне године, на Филозофском факултету у Нишу. Предавачи ће бити наставници Филозофског факултета у Нишу, чланови Већа Центра за образовање наставника и професионално усавршавање. На предавањима ће бити обрађиване теме из различитих области везаних за образовање и образовно-васпитни рад:

* Методика наставе предмета из области друштвено-хуманистичких наука (социологија, филозофија, историја, психологија, српски и страни језици и књижевност)
* Педагогија (општа питања васпитно-образовног рада, васпитно-образовни рад са појединим категоријама деце, дидактка, примена савремене технологије у образовању, докимологија, педагошка истраживања)
* Психологија (психолошке основе учења и образовно-васпитног рада, примене психологије у различитим аспектима образовно-васпитног рада)
* Социологија (социолошки аспекти образовања)
* Језик и образовање (место и значај српског и страних језика у образовању)
* Медији и образовање (медијска писменост, примена медија у образовању, образовање у медијима)

Сврха овог програма је да допринесе осавремењавању знања наставника и стручних сарадника запослених у образовно-васпитним установама. Кроз предавања из овог програма, полазници ће имати прилику да се упознају са савременим теоријским концептима из различитих научних области и могућностима њихове практичне примене у образовно-васпитном раду.

Веће Центра за образовање наставника и професионално усавршавање ће на почетку сваког семестра утврђивати прецизан програм у коме ће бити дефинисане теме и предавачи. Овај програм ће се објављивати на интернет порталу Филозофског факултета и на интернет страници Центра.

Предавања ће се реализовати као део програма целоживотног учења запослених у образовању. Филозофски факултет ће полазницима издавати потврде о присуству предавањима из овог програма.